b"\n_START_ARTICLE_\nFundaci\xc3\xb3 MACBA\n_START_SECTION_\nHist\xc3\xb2ria\n_START_PARAGRAPH_\nAquest grup de persones i empreses es van unir per tal de col\xc2\xb7laborar en la constituci\xc3\xb3 del Museu d'Art Contemporani de Barcelona i contribuir a la creaci\xc3\xb3 d'un fons d'art com a futura col\xc2\xb7lecci\xc3\xb3 permanent. L'any 1988, la Fundaci\xc3\xb3 MACBA, juntament amb la Generalitat de Catalunya i l'Ajuntament de Barcelona, van crear el Consorci MACBA, al qual es va incorporar el Ministerio de Cultura el 2007._NEWLINE_Actualment el MACBA \xc3\xa9s una alian\xc3\xa7a publico-privada pionera en el sector de l'art i ha esdevingut un model de refer\xc3\xa8ncia en un context de crisi.\n_START_SECTION_\nCol\xc2\xb7lecci\xc3\xb3\n_START_PARAGRAPH_\nLa col\xc2\xb7lecci\xc3\xb3 de la Fundaci\xc3\xb3 MACBA \xc3\xa9s la columna vertebral de la Col\xc2\xb7lecci\xc3\xb3 MACBA i precedeix la inauguraci\xc3\xb3 del Museu d'Art Contemporani de Barcelona l'any 1995. La col\xc2\xb7lecci\xc3\xb3 de la Fundaci\xc3\xb3 est\xc3\xa0 formada per 1.699 obres que, sumades a les de la Col\xc2\xb7lecci\xc3\xb3 MACBA, fan un total de 4.674 obres. El nucli fonamental d'aquestes obres pivota al voltant dels anys seixanta i setanta, que representen el trencament de les avantguardes de la segona meitat del segle XX._NEWLINE_Tanmateix, la col\xc2\xb7lecci\xc3\xb3 s'ha especialitzat en artistes emergents des d'una perspectiva que situa les aportacions d'artistes catalans i espanyols en el context internacional. \xc3\x89s, b\xc3\xa0sicament, una col\xc2\xb7lecci\xc3\xb3 pensada per llegir el pas del segle XX al segle XXI. La Fundaci\xc3\xb3 MACBA ha adquirit obres a proposta dels directors del MACBA comptant sempre amb l'assessorament d'un comit\xc3\xa8 d'experts en art contemporani de reputaci\xc3\xb3 internacional. Des de l'acord signat per Isidre Fain\xc3\xa9, president de \xe2\x80\x9dla Caixa\xe2\x80\x9d i de la Fundaci\xc3\xb3 la Caixa, i Leopoldo Rod\xc3\xa9s, president de la Fundaci\xc3\xb3 MACBA, al juliol del 2010, per unir les dues col\xc2\xb7leccions d'art contemporani, totes dues institucions tenen un comit\xc3\xa8 assessor de compres \xc3\xbanic.\n_START_SECTION_\nComit\xc3\xa8 assessor\n_START_PARAGRAPH_\nEl comit\xc3\xa8 est\xc3\xa0 format per Vicente Todol\xc3\xad (exdirector de la Tate Modern), Ivo Mesquita (director de la Pinacoteca de S\xc3\xa3o Paulo), Paul Schimmel (conservador en cap del MOCA de Los Angeles), Joanna Mytkowska (directora del Museum of Modern Art de Vars\xc3\xb2via), Chris Dercon (director de la Tate Modern) i Suzanne Ghez (directora de la Renaissance Society de la Universitat de Chicago)."